Wou jy nog iets sê?
JY LEES NOU Wou jy nog iets sê?
Jy wou nog iets sê, toe sê sy al: "Jy't my nooit gesê nie!"
Voor jy jou asem kon intrek ...
"Hóékom het jy my nooit gesê nie?"
... val sy jou in die rede, maak nie saak oor wat nie.
"Dis omdat vroue vinniger dink as mans." Jy dink staaadig oor daardie een ...
"En omdat jy in die algemeen so min praat," verduidelik sy. "As jy een sin gesê het, dink ek jy's klaar gepraat, dan's dit weer my beurt."
"Miskien moet jy 'n vinger opsteek vir elke sin wat jy wil sê," probeer sy help. "Een vinger vir een sin, twee vingers vir twee sinne, en so aan, verstaan jy? Dan weet ek mos of jy nog iets wil sê of nie. Buitendien: Partykeer bly jy te lank stil tussen sinne."
As jy vir iemand 'n storie vertel wat sy ook ken, val sy jou in die rede deur jou sinne te voltooi. Jy vertel nie die storie met genoeg smaak nie en jy los belangrike detail uit (al het dit niks met die punt van die storie te doen nie).
"Wie vertel die storie, ek of jy?" vra jy vasberade.
"Oukei, gaan aan. Ek sal jou nie weer in die rede val nie." 'n Nuwejaarsvoorneme wat verdwyn soos mis voor die Februarie-son. Want twee sinne verder sê sy jy moet bysê die verkeerskonstabel was vet. (Detail, onthou?) Wat niks te doen gehad het met die feit dat sy te vinnig gery het, of dat sy ...
"Dis belangrik dat hy vet was!"
... oor die arme man se voet ge-reverse het nie. Sy't 'n paar knope van sy uniform saamgevat.
"Dis buitendien my storie ... Dit sou nie so snaaks gewees het as hy nie vét was nie! Jy moes sy gesig gesien het toe ek eers met die agterwiel oor sy voet ry en toe sowaar met die voorwiel ook. Oor sy ánder voet! So kadoef-kadoef."
"Wat nou?" vra sy.
"Kon jy nie kyk waar jy ry nie?"
"Kon hy nie kyk waar hy stáán nie?"
Jy kry 'n SMS: 2% melk.
Jy tik terug: Sal nie ... toe's daar nóg 'n SMS: Dis die bottel met die BLOU label. En tjoklits.
Sy't jou sowaar in die rede geval per SMS!
"Wat bedoel jy met Sal nie ... as ek jou vra om melk te gaan koop?"
Jy verduidelik jy wou nog sê: Sal nie 'n probleem wees nie, toe val sy jou in die rede en toe stuur jy die halwe SMS per ongeluk. (Hoekom het sy nie in die eerste plek gebel nie? Dan was dit nie nou nodig om ...)
Sy val jou ná 'n kort stilte saaklik in die rede met: "Onthou die tjoklits."
Jy onthou dit, maar by die huis steek jy vyf vingers in die lug en sê dis g'n wonder mans en vroue verstaan mekaar nie (een vinger), want mans kry nooit die kans om iets te sê sonder om in die rede geval te word nie (twee vingers) en kenners sê dis belangrik om reg te kommunikeer (drie vingers), elke ou moet kan sê hoe hy voel (vier vingers) ... en ... (vyf vingers).
Dis die meeste sinne wat jy in 'n lang tyd kort ná mekaar kon sê, toe val sy jou sowaar weer in die rede. Dié keer sonder om 'n woord te sê.
Want toe jy omdraai, staan sy daar teen die kosyn gedrapeer met net die sjokolade in haar hand - en Chanel No. 5.